በኮሪያ ልሳነ ምድር ያለው ፍጥጫ ደግሞ ሁለቱን ባላንጣ ኮሪያዎች የሳይበር ደህንነት ጉዳይ ላይ በእጅጉ የመጠቀ ፖሊሲና አደረጃጀት እንዲኖራቸው አድርጓል፡፡ ሰሜን ኮሪያ በዚህ በኩል ቀደም ያለ እርምጃ ላይ የደረሰች ሲሆን፤ ራስን በመከላከል ረገድ አሉ የሚባሉ ባለሙያዎቿን አሰማርታ ትገኛለች፡፡ የሠለጠኑ 3000 የሚደርሱ የዲጂታል ምስጢሮችን ፈልቃቂ ኃይሎች እንዳላት ይገለጻል፡፡ እንደውም በመጋቢት ወር 2013 ላይ ሠላሳ ሺሕ የሚደርሱ ኮምፒዩተሮችን ያወከ ጥቃት በደቡብ ኮሪያ ላይ ሲደርስ KBS, YTN and MBC የተባሉት የመገናኛ ብዙኃን ጣቢያዎች ሰለባ ሲሆኑ ሰሜን ኮሪያ በዚህ ረገድ የደረሰችበትን አቅም ጠቋሚ ሆኗል ይባላል፡፡ ስለዚህ ደቡብ ኮሪያም በዚያ አንጻር የሳይበር ደህንነት ላይ እየሠራች መሆኗ ይታወቃል፡፡ ይሁን እንጂ እስከ አሁን በየዲጂታል መረጃዎችና ምስጢሮችን ፈልቃቂና ጥቃት አድራሽ የሠለጠነ የሰው ኃይሏ ከ400 እንደማይበልጥ ይነገራል፡፡ ስለዚህም ለጊዜው ከአሜሪካ ጋር የሚደረጉ ወታደራዊ የጋራ ልምምዶች ለሰሜን ኮሪያ ማስፈራሪያ እና ማስጠንቀቂያ ሆነው እየተወሰዱ ነው፡፡
